
– den perfekte mann på alle måter.

Bildene viste en kvinne som var hoven og forslått – en sprukken leppe, to blåveiser, et opphovnet, rødflekket ansikt. Decker syntes det nesten var umulig å fatte at kvinnen på disse bildene var den samme kvinnen som satt overfor ham. Hun var slående vakker. Terry hadde forandret seg i løpet av femten år. Hun hadde gått fra å være en pen sekstenåring til å bli en elegant, flott kvinne. Alderen hadde gjort ansiktet hennes mykere og rundere, med delikate, utsøkte trekk som minnet om et viktoriansk portrett. Han så fra bildet til ansiktet hennes og hevet et bryn.

«Temmelig ille, eller hva?» sa hun.

«Mannen din ga deg skikkelig juling, ja.» Hvis Decker stirret intenst nok på ansiktet hennes, kunne han se sporene etter den brutale volden hun var blitt utsatt for. Visse partier hadde et grønnlig skjær. «Og disse bildene er omtrent seks uker gamle?»

«Ja.» Hun skiftet stilling i sofaen. «Kroppen er makeløs. Jeg opplevde mirakler stadig vekk.»

Terry var lege, så hun visste hva hun snakket om. Hvordan hun hadde klart å studere medisin og ta seg av et barn samtidig som hun var gift med den galningen, var nesten umulig å forstå. Men det var et bevis på karakterstyrken hennes. Det var vondt å se henne så nedbrutt.

«Er du sikker på at du vil gjennomføre dette? Møte ham her i Los Angeles?»

«Jeg har utsatt det i det lengste», sa Terry. «Men det nytter ikke å gjemme seg. Hvis Chris vil finne meg, så gjør han det. Og det er ikke meg selv jeg er bekymret for. Det er Gabe. Hvis Chris blir rasende, kan han la det gå utover ham. Jeg må beskytte ham til han er voksen, før jeg finner ut hva jeg selv skal gjøre.»

«Hvor gammel er Gabe?»

«Kronologisk fyller han femten om fire måneder. Mentalt er han en gammel mann.»

Decker nikket. De satt i en elegant innredet hotellsuite i Bel Air i California. Fargene gikk stort sett i beroligende beige og hvitt. En minibar med et bredt utvalg drikkevarer sto ved den ene veggen ved siden av en liten benk med marmorplate der man kunne blande drinker. Terry hadde krøpet opp i sofaen foran peisen. Han satt midt imot henne i en ørelappstol og hadde utsikt til den private terrassen som var omgitt av frodige, grønne planter, palmer og bregner og blomster – en oase for en såret sjel. «Hva får deg til å tro at du kan holde deg i live til Gabe fyller atten?»

Terry tenkte seg om før hun svarte. «Du vet hvor kald og beregnende mannen min er. Dette var første gang han la hånd på meg.»

«Hva skjedde?»

«En misforståelse.» Hun så opp i taket og unngikk blikket hans. «Han fant noen medisinske dokumenter og trodde at jeg hadde tatt abort. Da jeg endelig klarte å få ham til å slutte å slå og høre på meg, innså han at han hadde lest navnet feil. Det var halvsøsteren min som hadde tatt abort.»

«Forvekslet han navnet Melissa med Teresa?»

«Vi har samme mellomnavn. Jeg heter Teresa Anne. Hun heter Melissa Anne. Det er dumt, men faren min er dum. Jeg bruker fremdeles McLaughlin, i likhet med halvsøsteren min, fordi det er det navnet som står på alle vitnemålene og offentlige papirene mine. Han leste feil, og det klikket for ham. Ikke at han bryr seg om barn, men tanken på at jeg hadde fjernet hans avkom, fikk ham til å gå opp i limingen. Jeg er bare glad for at det ikke var noe våpen i nærheten.» Hun grøsset.

«Hvorfor giftet du deg med ham, Terry?» spurte Decker.

«Han ville at det skulle bli offisielt. Jeg kunne jo ikke si nei siden han forsørget oss. Jeg ville aldri ha kommet meg gjennom medisinstudiet uten pengene hans.» Hun gjorde en pause. «Stort sett lar han Gabe og meg være i fred. Han begraver seg i arbeid eller alkohol eller dop og andre kvinner. Gabe og jeg er vant til å håndtere ham. Når vi har med ham å gjøre, holder vi en nøytral tone, og noen ganger kan det være hyggelig. Han er sjenerøs og kan være sjarmerende når det er noe han vil oppnå. Jeg gir ham det han vil ha, og alt er vel.»

«Bortsett fra når det ikke er det.» Decker holdt opp bildene. «Hva vil du egentlig at jeg skal gjøre?»

«Jeg har gått med på å møte ham, ikke gå tilbake til ham. I alle fall ikke nå med det samme. Jeg vet ikke hvordan han vil ta det. Siden jeg ikke kan komme meg unna ham, vil jeg at han skal gå med på en midlertidig separasjon. Ikke en formell separasjon som fører til skilsmisse, det ville ikke falle i god jord. Jeg vil bare at han skal gå med på å gi meg litt mer tid for meg selv.»

«Hvor lang tid?»

«Tretti år, kanskje.» Terry smilte. «Jeg har lyst til å flytte tilbake til Los Angeles og bo her til Gabe er ferdig på high school. Jeg har funnet et hus til leie i Beverly Hills. Det gjelder ikke bare å få Chris til å gå med på separasjonen. Jeg vil at han skal betale for alt sammen.»

«Hvordan har du tenkt å få til det?»

«Vent og se.» Hun smilte. «Han har dressert meg, men jeg har også dressert ham.»

«Likevel føler du behov for beskyttelse.»

«Når man har å gjøre med et vilt dyr, kan alt skje. Det er best å ta sine forholdsregler.»

«Det finnes mange yngre, sterkere menn enn meg, menn som sannsynligvis kan beskytte deg bedre.»

«Å, vær så snill! Chris kan uskadeliggjøre hvem som helst. Han er mer … forsiktig overfor deg. Han respekterer deg.»

«Han skjøt meg.»

«Hvis han hadde ønsket å drepe deg, ville han ha gjort det.»

«Jeg vet det», sa Decker. «Han ville vise hvem som var sjefen.» Han trakk pusten dypt og slapp den langsomt ut. «Chris liker å skyte folk. Da han skjøt meg, slo han to fluer i en smekk.»

Terry så ned. «Han har skrytt av at du har bedt ham om tjenester. Stemmer det?»

Decker flirte. «Jeg ber om informasjon nå og da. Jeg bruker alle kilder jeg kan, hvis de kan bidra til at en sak blir løst.» Han betraktet ansiktet hennes – den lyse huden, de gyllenbrune øynene og det lange, kastanjefargede håret. Det var noen få grå hårstrå her og der, det eneste tegnet på at hun hadde levd som i en trykkoker. Hun var kledd i en løstsittende, ermeløs maxikjole, noe silkeaktig med et geometrisk mønster i oransje, grønt og gult. De bare føttene stakk ut under kjolefalden. «Når kommer han til byen?»

«Jeg ba ham komme til hotellet søndag klokken tolv. Jeg tenkte at det var et tidspunkt som passet for deg.»

«Hvor skal sønnen din være mens dette skjer?»

«Han er på universitetet – UCLA – i et av treningsrommene der. Gabe har mobil. Hvis han trenger meg, ringer han. Han er veldig selvstendig. Han måtte bli det.» Blikket hennes ble fjernt. «Han er så snill og god, sin fars rake motsetning. Når man ser på oppveksten hans, burde han ha vært innlagt til avrusning minst et par ganger allerede. Men i stedet er han blitt ekstra moden. Det bekymrer meg. Han har så mye inni seg som han går og bærer på. Han fortjener virkelig bedre.» Hun løftet hånden til munnen og blunket vekk tårene. «Tusen takk for at du vil hjelpe meg.»

«Vent med å takke meg til jeg har gjort noe.» Decker så på klokken. Han skulle vært hjemme for en halv time siden. «Ok, Terry, jeg skal komme på søndag. Men du må gjøre det på min måte. Jeg skal pønske ut en plan og finne ut hvordan jeg vil at dette møtet skal skje. Først og fremst må du vente på soverommet til jeg har ransaket ham. Etter det kan du komme ut.»

«Det er greit.»

«Og du må si til Gabe at han ikke kan komme hjem før du har gitt ham klarsignal. Jeg vil ikke at han skal dukke opp midt i en kinkig situasjon.»

«Det lyder rimelig.»

Ingen av dem sa noe på en stund. Så reiste Terry seg. «Tusen takk, Decker. Jeg håper du er fornøyd med betalingen?»

«Det er veldig sjenerøst.»

«Det er én ting som kan sies om Chris, og det er at han har et gedigent selvbilde. Hvis jeg tilbød deg noe mindre, ville han ha blitt fornærmet.»

«Hør her, hvis du ikke vil at jeg skal gjøre det, så gjør jeg det ikke», sa Decker.

«Selvfølgelig vil jeg ikke at du skal gjøre det», svarte Rina. «Han skjøt deg, for Guds skyld!»

«Jeg kan ringe henne og si nei.»

«Det er vel litt for sent nå, eller hva?» Rina reiste seg fra spisebordet og begynte å rydde av etter brunsjen – to tallerkener og to glass. Hannah spiste sjelden sammen med dem nå lenger. Hun skulle til Israel for å studere til høsten. Nå som hun bare hadde tre måneder igjen av high school, var hun praktisk talt ute av redet allerede.

Decker fulgte etter kona si ut på kjøkkenet. «Kan du fortelle meg hva du vil at jeg skal gjøre?» Da Rina skrudde på vannet, sa han: «Jeg kan vaske opp.»

«Nei, jeg gjør det.»

«Hvorfor bruker du ikke oppvaskmaskinen?»

«For så lite?»

Decker så på glassene, bestikket, kjeler og panner og syntes ikke det var så lite, men han motsa henne ikke. «Jeg burde ha rådført meg med deg før jeg sa ja. Det beklager jeg.»

«Jeg vil ikke ha unnskyldninger. Jeg er bekymret for sikkerheten din. Han er en leiemorder, Peter.»

«Han kommer ikke til å drepe meg.»

«Pleier du ikke alltid å si at det er ekteskapskrangler som er de farligste situasjonene fordi det er så sterke følelser involvert?»

«Jo, men det er når man ikke er forberedt.»

«Du tror ikke at nærværet ditt vil helle bensin på bålet?»

«Det kan gjøre det. Men hvis hun ikke har noen der, kan det bli verre.»

«La henne hyre inn en annen livvakt. Hvorfor må det absolutt være deg?»

«Hun mener at jeg kan legge en demper på temperamentet hans.»

Rina ristet på hodet. «Den mannen er en tikkende bombe!» Hun ga den første tallerkenen til Decker.

«Takk for maten. Laks Benedict er en utsøkt rett.»

«Alle fortjener et siste måltid.»

«Det var ikke morsomt.»

Rina ga ham en ny tallerken. «Hvis noe skjer med deg, kommer jeg aldri til å tilgi deg.»

«Forstått.»

«Jeg bryr meg ikke om hva som skjer med henne. Hun er sikkert en hyggelig dame, men hun har seg selv å takke for at hun har havnet i denne situasjonen.» Rina kjente at sinnet vokste. «Hvorfor må du hjelpe henne ut av knipen? At hun ber deg om hjelp, er chutzpadik, respektløst.»

«Det føles som hun har etterlatt seg et avtrykk på meg.» Decker satte tallerkenen vekk og la hendene på skuldrene hennes. Det svarte håret var skulderlangt og ga ansiktet hennes et godlynt uttrykk. Rina var alt annet enn godlynt. Hun var intens, fokusert, handlingsorientert … det var de passende adjektivene. «Jeg kan ringe henne og si nei.»

«Du kan ikke gjøre det nå, Peter. Han kommer om et par timer. Og hvis du trekker deg nå, gir du Chris inntrykk av at du er en feiging. Det er det verste du kan gjøre. Du må holde løftet ditt.» Hun strakte seg på tå og kysset ham på nesen. Han var høy og kraftig, men det var Donatti også. «Jeg tror jeg blir med deg.»

«Aldri i verden. Da trekker jeg meg heller.»

«Han liker meg.»

«Og nettopp derfor kan han bli fristet til å skyte meg. Han er betatt av deg.»

«Han er ikke betatt av meg.»

«Der tar du nok feil.»

«La meg i det minste få sitte på inn til byen. Du kan slippe meg av hos foreldrene mine.»

«Det kan jeg gjøre.» Decker så på klokken på veggen. «La resten stå. Jeg tar det når jeg kommer tilbake.»

«Skal du dra nå?»

«Jeg vil klargjøre rommet før han kommer.»

«Greit. Jeg henter vesken min. Ring meg når du er ferdig og alt er i orden.»

«Det skal jeg. Jeg lover.»

«Ja da, ja da.» Rina sukket. «Går ikke ekteskapet ut på å elske, ære og adlyde?»

«Noe sånt», sa Decker. «Og jeg synes jeg har vært ganske flink til å holde løftene mine, om jeg så skal si det selv.»

«Du har vært ganske flink når det gjelder de to første», vedgikk Rina. «Det er det tredje du har problemer med.»

Han så ut som en skikkelse fra et Diego Rivera-maleri der han kom med en enorm bukett kalaliljer som skjulte mesteparten av overkroppen. Decker kunne måle seg med hver centimeter av Christopher Donattis én nittitre høye og kraftige kropp.

«Det var da ikke nødvendig.» Før Chris rakk å reagere, tok Decker blomstene, slengte dem på marmorbenken ved døren, snudde ham rundt og presset ham inn mot veggen. Deckers bevegelser var bryske og raske. Han presset pistolløpet mot mannens nakke. «Sorry, Chris, men hun stoler ikke helt på deg akkurat nå.»

Donatti sa ingenting mens Decker ransaket ham. Mannen bar våpen av god kvalitet. Det var verktøyet hans. Han hadde en automatisk Smith & Wesson i beltet og en liten Glock, kaliber 22, i et skjult rom i støvelen. Med sin egen pistol fremdeles presset mot Donattis nakke lette Decker gjennom lommene hans og slengte lommeboken på benken. Han ba ham ta av seg skoene, beltet og klokken.

«Klokken?»

«Du vet hvordan det er, Chris. Alt mulig er mikroskopisk smått nå for tiden. Hvem vet hva du har skjult i den?»

«Det er en Breguet.»

«Jeg vet ikke hva det er, men det er sikkert dyrt.» Decker tok imot armbåndsuret av gull. Det var veldig tungt. «Jeg stjeler den ikke. Jeg skal bare undersøke den.»

«Du kan åpne dekslet bak og se bevegelsene.»

«Hm. Den kommer ikke til å eksplodere i trynet på meg, vel?»

«Det er en klokke, ikke et våpen.»

«I dine hender er alt våpen.»

Donatti motsa ham ikke. Decker ba ham bli stående med hendene over hodet og kroppen inntil veggen. Han rygget langsomt unna for å gi seg selv litt mer plass. Han holdt øye med Donatti hele tiden mens han fjernet ammunisjonen fra Donattis våpen.

«Du kan snu deg, men hold hendene over hodet.»

«Du er sjefen.»

Han snudde seg til han sto ansikt til ansikt med Decker. Nå som han ikke hadde noen våpen, så Chris passiv og uberørt ut. Øynene var uttrykksløse, blå, men uten glans. Det var umulig å si om han var sint eller lattermild.

Én ting var sikkert. Chris hadde sett bedre dager. Huden var gusten og flekkete, og pannen var full av kviser. Han hadde latt håret vokse og hadde ikke lenger den snauklipte sveisen han hadde hatt for seks år siden, sist gang Decker møtte ham. Det var kjemmet bakover fra pannen i grev Dracula-stil, og klippet av rett under ørene. Han var fremdeles hengslete, men med kraftigere armer enn Decker husket. Han hadde pyntet seg for anledningen med blå pikétrøye, koksgrå gabardinbukser og crocs.

«Jeg begynner å få litt vondt i armene.»

«Senk dem sakte.»

Han gjorde det. «Hva nå?»

«Sett deg ned. Langsomt. Når du beveger deg langsomt, beveger jeg meg langsomt. Hvis du gjør en brå bevegelse, skyter jeg først og spør etterpå.» Da Donatti skulle til å sette seg i stolen, stanset Decker ham. «I sofaen, er du snill.»

Donatti gjorde som han fikk beskjed om, og dumpet ned i sofaen. Decker slengte klokken til ham. Donatti fanget den med hånden og festet den om håndleddet. «Er hun i det hele tatt her?»

«Hun er på soverommet.»

«Det er en begynnelse. Kommer hun ut?»

«Når jeg sier at det er greit, kommer hun ut.»

«Hvor er Gabe?»

«Han er ikke her», sa Decker.

«Det er nok best.» Donatti støttet hodet i hendene. Etter en kort stund så han opp. «Jeg bør vel egentlig ikke være overrasket over at du er her.»

«Takk for det.»

«Hør her, jeg har ikke tenkt å gjøre noe.»

«Hvorfor har du med deg hele våpenlageret, da?»

«Jeg går aldri noen steder uten. Kan jeg få snakke med kona mi nå?»

Decker sto ved marmorbenken ved minibaren. Han hadde fremdeles pistolen i hånden. «Først skal vi bli enige om noen grunnregler. Nummer en: Du blir sittende hele tiden. Du nærmer deg ikke henne på noen som helst måte. Og ingen brå bevegelser. Det gjør meg skvetten.»

«Greit.»

«Vokt ditt språk og dine manerer, så kommer nok dette til å gå som fot i hose.»

«Ja … greit.» Stemmen var bare en hvisken.

«Du ser litt blek ut. Vil du ha vann?» Decker åpnet minibaren. «Eller noe sterkere?»

«Samme for meg.»

«Macallan, Chivas, Glenfiddich …»

«Glenfiddich, bar.» Et øyeblikk senere ga Decker ham et glass med et par fingerbredder whisky. Donatti tok en liten slurk, og så drakk han minst én fingerbredde. «Takk. Dette hjelper.»

«Vel bekomme.» Decker betraktet mannen. «Du begynner å få tilbake fargen i kinnene.»

«Jeg har ikke drukket noe i dag.»

«Klokken er bare tolv.»

«Det er nesten happy hour New York-tid. Jeg ville ikke at hun skulle tro at jeg er svak. Men jeg er det.» En ny slurk. «Hun vet at jeg er svak, så faen heller!»

«Pass på språket ditt, sa jeg.»

«Hvis det var språket som var det eneste problemet mitt, ville jeg vært i veldig bra form.» Han ga Decker det tomme glasset.

«En til?» Da Donatti ristet på hodet, lukket Decker skapet. «Hva skjedde?»

«Det som skjedde, er at jeg er en idiot.»

«For å si det mildt.»

«Jeg har alltid hatt lesevansker. Jeg tror det kalles dysleksi.»

«Du overser et viktig moment her, Chris. Man banker ikke opp kona si selv om hun har tatt abort.»

«Jeg banket henne ikke opp, jeg fiket til henne.»

«Det er heller ikke akseptabelt.»

Donatti gned seg i pannen. «Jeg vet det. Jeg retter bare på deg fordi jeg visste at jeg brukte en åpen hånd. Hvis jeg hadde banket henne opp, hadde hun vært død.»

«Så du var klar over at du fiket livskiten ut av henne?»

«Det har aldri skjedd før, og det kommer aldri til å skje igjen.»

«Og hun skal tro deg fordi …»

«Jeg kan telle på én hånd de gangene jeg har mistet besinnelsen. Jeg vet at hun er redd, men det trenger hun ikke å være. Det var bare …» Da han gjorde mine til å reise seg fra sofaen, rettet Decker pistolen mot ansiktet hans. Han satte seg igjen. «Kan jeg få snakke med min kone, vær så snill?»

«Denne gangen ba du i det minste pent.» Decker stirret på ham. «La meg stille deg et par retoriske spørsmål. Tenk om hun ikke vil snakke med deg?»

«Hun ville ikke ha gått med på å møte meg hvis hun ikke ville snakke med meg.»

«Kanskje hun ikke ville si det i telefonen. Det ville gi deg tid til å planlegge noe farlig og sannsynligvis dumt.»

«Sa hun det?» Donatti så opp.

«Nå er det jeg som stiller spørsmålene.»

«Jeg planlegger ingenting. Jeg var en idiot. Det kommer ikke til å skje igjen. Bare la meg få snakke med henne, er du snill.»

«Tenk om hun ikke vil se deg mer? Tenk om hun ber om skilsmisse?»

«Jeg vet ikke hva jeg skal si til det.» Donatti vred hendene i fanget. «Jeg har ikke tenkt på det.»

«Det ville gjøre deg mektig irritert, eller hva?»

«Sannsynligvis.»

«Hva ville du gjøre?»

«Ingenting med deg i nærheten.» Endelig glimtet det til i øynene hans. «Decker, hun kommer ikke til å be om skilsmisse, i det minste ikke nå. Først og fremst fordi jeg har nok penger til å sette i gang en veldig dyr og langvarig juridisk kamp for å få foreldreretten. Det ville være enklere for henne å vente til han blir atten, og Terry er en fornuftig dame. Jeg har tre og et halvt år på meg før jeg behøver å ta stilling til denne saken. Jeg vil gjerne snakke med Terry nå.»

Han pustet raskt. «En drink til?» spurte Decker.

«Nei.» Donatti ristet på hodet. «Det går bra.» Han trakk pusten dypt og slapp den ut. «Jeg er klar når du er det.»

Decker så skarpt på ham. «Jeg kommer til å holde øye med hver minste bevegelse du gjør.»

«Greit. Jeg skal ikke røre meg. Rumpa mi er limt fast til stolen. Kan vi sette i gang?»

Det var ingen vits i å utsette det uunngåelige. Decker ropte navnet hennes. Han hadde plassert Terrys stol slik at han kunne sikte på Donattis hode. Han forventet egentlig ikke at det skulle bli nødvendig å skyte, men Decker var gammel speider og politimann, og han forsøkte alltid å være forberedt. Terry satte seg og trakk beina oppunder seg i stolen, under den lange kjolen, men holdningen hennes var rak og verdig. De lange, solbrune armene var prydet med flere armbånd. Hun holdt blikket festet på Donatti, men han hadde problemer med å møte blikket hennes.

«Du ser godt ut», sa han.

«Takk.»

«Hvordan har du det?»

«Bra.»

«Hvordan går det med Gabe?»

«Bare bra.»

Donatti sukket og stirret opp i taket. Så rettet han blikket mot ansiktet hennes. «Hva kan jeg gjøre for deg?»

«Det er et interessant spørsmål», sa hun. «Jeg forsøker fremdeles å finne ut av det.»

Han klødde seg på kinnet. «Jeg gjør hva som helst.»

«Kan jeg sitere deg på det?» Før han fikk svart, fortsatte hun: «Jeg er ikke klar til å komme tilbake til deg.»

Donatti foldet hendene i fanget. «Greit. Kommer du til å bli klar noen gang, tror du?»

«Kanskje … Men ikke akkurat nå.»

«Greit.» Chris kikket på Decker. «Kan vi få snakke på tomannshånd?»

«Nei, det kan du glemme.» Decker holdt opp blomsterbuketten. «Han kom med denne til deg.»

Terry så på liljene. «Jeg skal be om en vase senere.» Til Chris sa hun: «De er nydelige. Takk skal du ha.»

Donatti vred på seg. «Så … når tror du at … jeg mener … hvor lenge vil du bli her?»

«I California, eller her på hotellet?»

«Jeg tenkte på hvor lenge du ville holde deg borte fra meg, men ja, hvor lenge har du tenkt å bli her?»

«Det vet jeg ikke.»

«En måned? To måneder?»

«Mer.» Hun fuktet leppene.

«Det blir temmelig dyrt. Ikke at jeg ikke unner deg pengene …»

«Det er dyrt», sa Terry. «Jeg vil leie et hus. Teknisk sett vil det være du som leier det. Jeg har sett et jeg liker. Jeg venter bare på at du skal betale for det.»

Decker ble forbløffet over hvor selvsikkert hun snakket, hvordan hun utfordret ham til å nekte henne noe som helst.

«Hvor da?» spurte Donatti.

«I Beverly Hills. Hvor ellers?»

Da hun skulle til å reise seg, sa Decker: «Hva vil du ha?»

«Jeg er litt tørst.»

«Sett deg ned. Hva vil du ha?» gjentok han.

«Pellegrino, uten is.»

«Det ordner jeg. Hva med deg, Chris?»

«Det samme.»

«Gi ham en whisky», sa Terry.

«Det er bra med meg, Terry.»

«Sa jeg at det ikke var det?» glefset hun. «Gi ham en whisky.»

Donatti slo ut med hendene. Decker sa: «Det er greit så lenge dere begge blir sittende.»

«Jeg har ikke tenkt meg noe sted», sa Donatti irritert. Straks han hadde tatt en slurk av drinken, roet han seg ned. «Så … fortell meg om dette huset jeg skal leie.»

«Det ligger i et område som blir kalt the Flats, og det er et av de fineste strøkene her. Det koster tolv tusen dollar i måneden, det er omtrent minsteprisen i det området. Det må pusses opp litt, men det er ikke verre enn at jeg kan flytte inn med det samme. Jeg valgte Beverly Hills på grunn av skolekretsen. Den er meget bra.»

«Det er greit», sa Donatti. «Som du vil.»

Etter denne samtalen å dømme virket det som det var Terry som hadde overtaket i forholdet deres. Kanskje hun hadde det mesteparten av tiden. Men ’mesteparten av tiden’ var ikke det samme som hele tiden.

«Får jeg nøkkel?» spurte Donatti.

«Selvfølgelig får du nøkkel. Det er du som leier huset.»

«Og hvor lenge har du tenkt å bo der … i dette huset jeg leier?»

«Som regel er leiekontraktene på ett år.»

«Det er lenge.»

Terry bøyde seg frem. «Jeg ber ikke om en juridisk separasjon, Chris, bare en fysisk. Etter det som skjedde, er det det minste du kan gjøre for meg.»

«Jeg motsier deg ikke, Terry, jeg forsøker bare å få en oversikt over hvor lenge du vil bo her. Hvis du vil bo her et år, så gjør det. Det er opp til deg.»

Hun var taus en stund før hun sa: «Du får vite hvor jeg bor, du vil ha nøkkel til huset. Du kan komme og gå som du vil. Jeg drar ingen steder. Er det greit, tror du?»

«Veldig greit.» Donatti presset frem et smil. «Det kan være beleilig for meg å ha et hus på vestkysten.»

«Så jeg gjør deg en tjeneste?»

«Det vil jeg ikke påstå. Tolv tusen i måneden. Hvor stort er dette huset?»

Terry smilte, og smilet var både humoristisk og flørtete. «Det har fire soverom, Chris. Jeg tror vi kan komme frem til en ordning.»

Donattis smil nådde øynene. «Greit.» Han tok en slurk whisky og lo. «Ja vel, hvis det er det du vil, er det greit. Kanskje du kommer til å savne meg når jeg er borte.»

«Det kan du jo drømme om.»

«Veldig morsomt.»

«Er du sulten?» Terry målte ham med blikket. «Du har gått ned i vekt.»

«Jeg har vært litt engstelig.»

«Hva vet du om å være engstelig?»

Donatti så på Decker med et blikk som var umulig å tolke. «Denne jenta er vittig.»

«Er du sulten, Chris?» spurte Terry.

«Litt mat ville ikke være av veien.»

«De har en restaurant i verdensklasse her.» Hun kikket på armbåndsuret som var besatt med diamanter. «Den er åpen nå. Jeg vil gjerne spise litt.»

«Fint.» Han skulle til å reise seg, men så så han på Decker. «Kan jeg reise meg uten at du skyter meg?»

«Gå ned til restauranten og bestill noe til dere begge, Chris. Hold av nabobordet til meg. Vi kommer etter om et øyeblikk.»

Donattis uttrykk surnet. «Vi skal oppholde oss på et offentlig sted, Decker. Ingenting kommer til å skje. Jeg vil gjerne snakke med Terry på tomannshånd.»

«Jeg skal sitte ved et annet bord», sa Decker. «Dere kan hviske hvis dere ikke vil at jeg skal høre noe. Gå nå. Vi møter deg der nede.»

Donatti himlet med øynene. «Får jeg pistolene mine?»

«Når tiden er inne», sa Decker.

«Du kan beholde ammunisjonen, bare gi meg pistolene.»

«Når tiden er inne.»

«Hva tror du jeg kommer til å gjøre? Slå deg ned?»

«Det er aldri godt å vite hva du kan finne på.»

Donatti snudde seg mot Terry. «Har du noe imot at jeg bærer våpen?»

«Det er opp til ham», sa Terry.

«De er ubrukelige uten ammunisjon.» Da Decker ikke sa noe, sa Chris: «Kom igjen. Jeg ber bare om å få tilbake det som er mitt.»

«Jeg hører deg, Chris.» Decker åpnet døren. «Men man kan ikke alltid få det man vil ha.»

De to mennene stirret på hverandre. Så trakk Donatti på skuldrene. «Greit.» Han slentret ut uten å se seg tilbake.

Decker ristet på hodet. «Han er en iskald fyr.» Han så på Terry. «Du håndterte ham veldig bra.»

«Jeg håper det. Det gir meg i det minste tid til å tenke.»

Decker la merke til at hun skalv. «Går det bra, Terry?»

«Ja, det går bra. Det er bare litt …» Svettedråper piplet frem i pannen. Hun tørket ansiktet med et papirlommetørkle. «Du vet hva de sier: La dem aldri se deg svette.» Hun lo nervøst.

Siden Decker var i byen – omtrent tre mil hjemmefra – bestilte Rina bord på en av de mange kosher-restaurantene i Pico Boulevard så de kunne spise middag der. De gikk fra huset til foreldrene hennes klokken seks, og en halv time senere satt de i en bås og nippet til glass med Côtes du Rhône. Selv om Peter var en fåmælt mann, virket han enda mer ordknapp enn vanlig denne kvelden. Rina sto for det meste av snakkingen. Kanskje Peter var sulten. Hun tenkte som så at han ville snakke litt mer etter som humøret ble bedre. Men selv etter at han hadde spist biffen sin, forble han taus.

«Hva er det som foregår innenfor kraniet ditt?» spurte Rina til slutt.

«Ingenting.»

«Jeg tror deg ikke.»

«Det er der dere kvinner tar feil, skjønner du. Hver gang vi menn ikke snakker, går dere ut fra at vi bedriver en eller annen form for dyp indre dialog med oss selv. Jeg for min del tenkte på desserten – og om det var verdt alle kaloriene.»

«Vi kan dele noe hvis du vil.»

«Det betyr at jeg kommer til å spise mesteparten.»

«Vi kan jo hoppe over desserten og bare ta en kopp kaffe. Du ser sliten ut.»

«Gjør jeg det?» Decker strøk seg over den rødlige barten som hadde fått noen grå hår, og det så ut som han tenkte på noe betydningsfullt. Selv om ansiktshåret fremdeles hadde noe av sin ungdommelige farge, var håret på hodet mer hvitt enn oransje, men det var fremdeles mer enn nok av det.

Han smilte til sin kone. Rina hadde skiftet til en lilla satengkjole som hun hadde hengende i morens klesskap. Hun var altfor religiøs til å bruke plagg som viste kløft, men utringningen fremhevet den vakre halsen hennes. Han hadde gitt henne diamantøredobber til førtifemårsdagen, og hun brukte dem så ofte hun kunne. Han elsket å se henne bære dyre smykker og antrekk, men med hans lønn skjedde ikke det særlig ofte. «Jeg er nok litt trøtt, ja.»

«Vi kan dra hjem»

«Nei, nei. Jeg vil gjerne ha en kopp kaffe.»

«Ok.» Rina rørte ved hendene hans. «Du er ikke bare sliten, det er noe som plager deg. Hva skjedde i dag?»

«Jeg fortalte deg det. Alt gikk som smurt.»

«Likevel er du så tankefull.»

Decker valgte sine ord med omhu. «Da hun snakket med ham, virket hun så selvsikker, som om hun hadde full kontroll.»

«Kanskje hun følte seg trygg fordi du var der.»

«Ja, det kan ha hatt noe med det å gjøre. Og han angret på det han hadde gjort mot henne, så hun fikk ganske frie tøyler. Jeg vet ikke, Rina. Hun herset praktisk talt med ham. Da de spiste lunsj, sto hun for mesteparten av snakkingen.»

«Hørte du hva de snakket om?»

«Jeg så dem. Hun dominerte samtalen.»

«Kanskje hun snakker mye når hun er nervøs.»

«Kanskje det. Før vi gikk ned til restauranten, snakket vi sammen på tomannshånd. Plutselig begynte hun å skjelve og kaldsvette.»

«Ja, der ser du. Hun var nervøs.»

«Men det var noe annet også, Rina. Hvis jeg ikke hadde kjent til forhistorien deres, ville jeg ha sverget på at hun oppførte seg flørtende under lunsjen – rett og slett forførende. Det var noe som ikke stemte.»

«Hvorfor er det så rart? Hun liker ham.»

«Han banket henne opp for seks uker siden.»

«Hun vet hvem han er, og det er likevel noe ved ham som tiltrekker henne. Hun tar dårlige valg. Det var det som fikk henne inn i denne situasjonen til å begynne med. Ingen ba henne om å besøke ham i fengsel og ha sex med ham uten prevensjon.»

«Hun er ikke dum, Rina. Hun er en pliktoppfyllende mor, og hun er lege, spesialist i akuttmedisin.»

«Hun er som alle andre. Hun har gode sider og noen dårlige. I hennes tilfelle er det svakhetene som er skadelige.» Hun bøyde seg frem. «Men som jeg sa i morges, Peter, dette er ikke ditt problem. Du ble hyret inn som livvakt. Hun betalte deg for å gjøre en jobb. Kan du ikke bare glemme det nå?»

«Du har rett.» Decker rettet seg opp og kysset hånden hennes. «Vi er ute og spiser, og du fortjener en oppmerksom ektemann.»

«Skal vi ta den kaffen nå?»

«Ja, og jeg tror sannelig jeg bestiller dessert også!» Decker smilte bredt.

«Hva med ferskenpai?»

«Vi tar ferskenpai. Tør vi å bestille den med vaniljeis eller hva det nå er de serverer som skal forestille vaniljeis?»

Rina smilte. «Ja, nå slår vi oss skikkelig løs.»

*

Mobilen ringte idet de kjørte nedover mot San Fernando Valley. Fjellene på begge sider førte til dårlig dekning. Siden Decker kjørte, tok Rina mobilen opp fra jakkelommen hans.

«Hvis det er Hannah, si til henne at vi er hjemme om tjue minutter.»

«Det er ikke Hannah. Jeg kjenner ikke igjen nummeret.» Hun trykket på svar. «Hallo?»

Det var stille i den andre enden. Rina trodde hun hadde mistet dekningen, men så så hun at forbindelsen ikke var brutt.

«Hallo?» sa hun igjen. «Hva gjelder det?»

«Hvem er det?» spurte Decker. Da hun trakk på skuldrene, sa han: «Bare legg på.»

«Sorry.» Det var en mannsstemme. Han kremtet. «Jeg vil gjerne snakke med mr Decker.»

«Dette er telefonen hans. Hvem snakker jeg med?»

«Gabe Whitman.»

Rina måtte legge bånd på seg for ikke å gispe. «Er alt i orden?»

«Hvem snakker du med?» spurte Decker.

«Hvem er det, Rina?» gjentok Decker.

«Gabe Whitman.»

«Å, fanken! Be ham om å vente.»

«Kan du vente et øyeblikk, så får du snakke med ham», sa Rina.

«Takk.»

Decker svingte inn til veikanten og stanset, slo på nødblinken og tok fra henne mobilen. «Decker her.»

«Beklager at jeg forstyrrer deg.»

«Det er i orden. Hva skjer?»

«Jeg finner ikke moren min. Hun er ikke her, og hun svarer ikke når jeg ringer. Faren min svarer heller ikke.»

«Ok.» Tankene svirret rundt i Deckers hode. «Når snakket du med moren din sist?»

«Jeg kom tilbake til hotellet rundt halv sju, kanskje nærmere sju. Vi skulle spise middag. Hun var ikke her. Bilen hennes er ikke her, vesken hennes er ikke her, men hun hadde ikke lagt igjen en beskjed eller noe. Det ligner ikke henne.»

Hjertet sank i brystet på Decker. Klokken var snart ni. «Når snakket du med henne sist, Gabe?»

«Ved firetiden. Du hadde dratt. Mor sa at alt gikk bra. Hun virket helt fin. Hun sa at hun skulle gjøre noen ærend og at hun ville komme tilbake ved sekstiden. Jeg vet ikke om jeg overreagerer, men det er aldri godt å vite når det gjelder Chris.»

«Hvor er du nå?»

«Jeg er på hotellet.»

«Inne på rommet?»

«Ja.»

«Ok. Jeg snur nå, Gabe. Jeg kan være der om en halv time. Gå ned i lobbyen og vent på meg der. Jeg vil at du skal oppholde deg på et offentlig sted, skjønner du?»

«Ja.» En pause. «Rommet er i orden … ingenting er veltet eller noe.»

«Det betyr ikke at faren din ikke plutselig kan dukke opp. Det er nok ikke bra om dere to er alene sammen.»

«Det har du rett i.» En pause. «Takk.»

«Du behøver ikke å takke meg. Bare gå ut av den døren, og se deg ikke tilbake.»

Et drøyt kvarter senere kjørte Decker Porschen sin inn foran hotellet der parkeringsvakten overtok. Det var ikke de samme vaktene som hadde vært der tidligere den dagen. Da de spurte hvor lenge han skulle bli, sa Decker at han ikke kunne svare på det.

Luksushotellet var omgitt av en stor eiendom med frodig, tropisk vegetasjon og lå ved foten av Bel Air. Kveldsluften var fylt av den søte duften av sjasmin blandet med et hint av gardenia. De hellelagte gangveiene var kranset av store bregner, høye palmer og blomstrende busker. I en kunstig lagune svømte ender og svaner. Decker og Rina gikk over en bro og så ned på vannet der fuglene svømte rundt.

Decker så på henne. «Kan du ikke ta bilen og kjøre hjem?»

«Hannah er hos en venninne. Jeg kan vente.»

«Jeg vet ikke om jeg vil ha deg i nærheten i tilfelle Chris dukker opp. Jeg har en dårlig magefølelse.»

«Jeg kan vente i lobbyen?»

«Kan du det? Det kan ta en stund. Hvis jeg ikke finner henne med det samme, må jeg sette i gang en ransaking av hotellet.»

«Det er greit så lenge de ikke kaster meg ut.» Hun holdt inne litt. «Hva skal du gjøre med Gabe? Du vet ikke hva som foregår. Du kan jo ikke la ham bo her alene. Det kunne du ikke ha gjort selv om han hadde vært myndig.»

Ingen av dem sa noe på en stund.

Til slutt sa Rina: «Han kan bo hos oss.»

«Jeg tror ikke det er så lurt.»

«Jeg tror ikke du har noe valg.»

«Han har en bestefar i the Valley.»

«Ta kontakt med ham i morgen tidlig. Han kan overnatte hos oss.»

«Du er virkelig en hønemor.»

«Der har du meg», sa Rina. «Jeg tar meg av alle trengende.»

*

Hotellet besto av rekker med lave bungalower i rosa murstein og med rød takstein. Resepsjonen og lobbyen lå i en frittstående bygning. Gjennom vinduet så Decker resepsjonsskranken. En uniformert kvinne bladde gjennom noen papirer bak skranken. Sofaer og stoler sto plassert rundt en stor peis. I en av de beige stolene satt en hengslete tenåring og minnet om Tenkeren av Rodin, men utført av Giacometti. Han og Rina gikk inn, og den magre gutten så opp og reiste seg. Decker prøvde å smile beroligende til ham. «Gabe?»

Han nikket. Han var en pen gutt – ørnenese, firskåren hake, tykt, mørkeblondt hår og smaragdgrønne øyne bak briller uten innfatning. Han var tynn, men han hadde de samme senesterke musklene faren hans hadde hatt som tenåring. Det så ut til at han nærmet seg én åtti allerede.

Decker rakte frem hånden, og gutten trykket den. «Hvordan har du det?» Gutten trakk hjelpeløst på skuldrene. «Dette er min kone. Hun skal vente her på meg … eller på oss. Du har ikke hørt noe?»

«Nei.» Han så like mye på Rina som på Decker. «Jeg beklager at jeg fikk dere til å kjøre hit. Det er sikkert ingenting.»

«Hva det enn er, så skal du ikke beklage noe som helst. Kom, så går vi til rommet.»

Kvinnen bak skranken så opp. «Er alt i orden, mr Whitman?»

«Ja.» Gabe tvang frem et smil. «Alt er i orden.»

«Er du sikker?»

Gabe nikket raskt. Decker snudde seg mot Rina. «Ser deg om et øyeblikk.»

«Ta den tiden du trenger.»

Decker og Gabe gikk ut i den svale kveldsluften. Ingen av dem sa noe mens de gikk. Gangveiene så annerledes ut om kvelden. Med den kunstige belysningen som var skjult mellom plantene, så hele komplekset surrealistisk ut, som en filmkulisse. Gabe stanset ved bungalowen han delte med moren, åpnet døren, slo på lyset og gikk inn. Decker fulgte etter ham.

«Det er akkurat som da jeg gikk ut», sa Gabe.

Og ikke særlig annerledes enn da Decker gikk ut derfra. Blomstene Chris hadde gitt Terry, var satt i en vase, og vasen sto på bordet foran sofaen. Donattis whiskyglass sto i oppvaskkummen ved baren. Søppelet var tatt ut, og sofaen var trukket ut til en seng. En roomservice-meny og noen innpakkede konfektbiter lå på et sølvbrett. Det sto et glass vann på bordet, og det lød musikk fra et Bose-anlegg. Radioen var innstilt på en kanal som spilte klassisk musikk.

«Sover du her?»

Gabe nikket.

Decker gikk inn på soverommet. Terrys seng var også gjort i stand for natten. «Ble sengene gjort i stand for natten da du kom hit ved sekstiden?»

«Nei, de kom inn senere. Rundt åtte.» Han gjorde en pause. «Jeg burde ikke ha sluppet dem inn, hva?»

«Det spiller ingen rolle, Gabe.» Decker undersøkte rommet. Det var mange klær i skapet og en liten safe. Decker spurte Gabe om han kjente koden til safen.

«Nei, ikke til denne. Men jeg vet hvilken kode hun pleier å bruke.»

«Kan du prøve den på denne safen?»

«Ja.»

Gabe tastet inn noen tall. Han måtte forsøke et par ganger, men så åpnet døren seg. Safen inneholdt en mengde kontanter og smykker.

«Har du noe å transportere verdisakene i?» spurte Decker.

«Hvorfor spør du om det?»

«Hvis moren din ikke kommer tilbake, kan du ikke bo her alene.»

«Jeg klarer meg.»

«Jeg tviler ikke på at du kan passe på deg selv, men jeg er politimann, og du er mindreårig. Jeg ville bryte loven hvis jeg lot deg bo her alene. Og omstendighetene tatt i betraktning ville jeg ikke latt deg være her alene selv om du hadde vært myndig.»

«Hvor skal jeg bo da?»

«Du kan velge.» Decker gned seg i tinningen. «Jeg vet at du har en bestefar og en tante som bor i Los Angeles. Vil du ringe dem? Jeg kan kjøre deg dit.»

«Er det mitt eneste valg?»

«Du kan overnatte hjemme hos meg, og så vil forhåpentlig alt ordne seg i morgen.»

«Jeg vil heller overnatte hos deg. Mye heller det enn hos bestefaren min. Tanten min er hyggelig, men hun er ganske vimsete. Hun er ikke stort eldre enn meg.»

«Hvor gammel er Melissa?»

«Tjueen, men veldig umoden for alderen.»

«Ålreit. Da blir du med kona mi hjem. Jeg blir her og prøver å finne ut hva som foregår.»

«Hvorfor kan jeg ikke bli her sammen med deg mens du prøver å finne ut av det?»

«Fordi det kan ta lang tid. Det er best du drar hjem sammen med kona mi og lar meg gjøre jobben min. Vi snakkes i morgen tidlig. Hvis moren din kommer tilbake, ringer jeg deg med det samme. Og hvis du hører fra moren eller faren din, så ringer du meg med det samme, så jeg slipper å kaste bort tiden her. Greit?»

Gutten nikket. «Takk skal du ha. Jeg setter stor pris på at du hjelper meg.»

«Alt i orden.» Decker fant frem en notatblokk. «Jeg har nummeret til moren din. Jeg trenger mobilnummeret til faren din og nummeret ditt.»

Gabe lirte av seg numrene. «Du vet at faren min bytter mobil stadig vekk. Et nummer fungerer den ene dagen, men er ikke i bruk den neste.»

«Når snakket du med faren din sist?»

«Vent litt, jeg må tenke meg om. Chris ringte meg lørdag morgen … ved ellevetiden. Han hadde nettopp landet. Han sa at han var på flyplassen og at han skulle møte mor neste dag.»

«Og hva sa du?»

«Det husker jeg ikke. Kult, eller noe sånt. Så spurte han meg hvordan hun hadde det, og jeg sa at hun hadde det bra. Vi snakket bare sammen et par minutter … det er ganske typisk for oss.» Gabe bet seg i leppen. «Chris liker meg egentlig ikke. Jeg er et irritasjonsmoment, noe som står mellom ham og mor. Han snakker sjelden med meg, bortsett fra hvis det dreier seg om musikken min eller moren min. Men han er nødt til å forholde seg til meg fordi jeg er den som binder ham og mor sammen. Det er noe dritt.»

«Faren din er en drittsekk. Du vet ikke tilfeldigvis hvilket flight-nummer han hadde?»

Gabe ristet på hodet.

«Vet du hvilket flyselskap han pleier å bruke?»

«Når han ikke reiser med privatfly, bruker han American og første klasse. Han liker å kunne strekke ut beina.»

«Hvis han har reist fra Los Angeles, hvor tror du han kan ha dratt?»

«Han kan ha reist hjem. Eller kanskje til Nevada.»

«Han eier bordeller i Elko, ikke sant?» Da gutten rødmet, sa Decker: «Vet du hva de bordellene heter?»

«En heter Pleasure Dome.» Han var illrød i ansiktet. «Pleasure Palace … Jeg tror det er tre eller fire steder som heter noe med Pleasure.»

«Har du prøvd å ringe disse stedene?»

Gutten ristet på hodet. «Jeg har ikke numrene dit. Kanskje vi kan ringe opplysningen. Skal jeg gjøre det?»

«Nei, jeg overtar nå. Du kan pakke en bag, ta ut pengene og smykkene fra safen, og så følger jeg deg tilbake til lobbyen.»

«Jeg er lei for at jeg er til bry. Jeg føler meg som en dust.»

«Det er du ikke.» Decker la armen rundt skuldrene hans. Gutten stivnet til med det samme, men så slappet han av under vekten av Deckers arm. «Ikke vær altfor bekymret. Det ordner seg sikkert.»

«Alt ordner seg. Noen ganger blir alt bra, andre ganger blir det dårlig. Det er det siste som bekymrer meg.»

